ai4bharat/Pralekha huggingface dataset:
உள்நாட்டு விமானப் போக்குவரத்து அமைச்சகம்
டிஜி யாத்ரா செயலியை பயன்படுத்துவோரின் எண்ணிக்கை ஒரு மில்லியனைக் கடந்தது
டிஜி யாத்ரா செயலியை தங்களது மொபைல் ஃபோன்களில் பதிவிறக்கம் செய்த பயணிகளின் எண்ணிக்கை இந்த வாரம் ஒரு மில்லியனைக் கடந்தது. 2022 டிசம்பர் 1 அன்று விமானப் போக்குவரத்து மற்றும் எஃகு துறை அமைச்சர் திரு ஜோதிர்ஆதித்ய சிந்தியா தொடங்கிவைத்த இந்த செயலியை பயன்படுத்துவோரின் எண்ணிக்கை 1.746 மில்லியனாக உள்ளது.
டிஜி யாத்ரா செயலி டிசம்பர் 2022-ல் புதுதில்லி, பெங்களூரு, வாரணாசி ஆகிய மூன்று விமான நிலையங்களில் அறிமுகம் செய்யப்பட்டது. அதைத் தொடர்ந்து ஏப்ரல் 2023-ல் விஜயவாடா, கொல்கத்தா, ஹைதராபாத், புனே ஆகிய விமான நிலையங்களில் டிஜி யாத்ரா செயலி அறிமுகம் செய்யப்பட்டது.
டிஜி யாத்ரா செயலி என்பது விமானப்போக்குவரத்து அமைச்சகம் அறிமுகம் செய்த முக அடையாள தொழில்நுட்பத்தை பயன்படுத்தி விமானத்தில் ஏறுவதற்கான ஒரு முறையாகும். இதன் மூலம் விமான நிலையங்களில் பயணிகள் தடையின்றி, எளிதாக சென்று விமானங்களில் பயணிக்க முடியும். இதனால், பல்வேறு முனையங்களில் பயணச்சீட்டு மற்றும் அடையாள அட்டைகளை நேரடி சரிபார்த்தலுக்காக பயணிகள் அணுகுவது களையப்படும்.
அனைத்து பயணிகளின் தரவுகளும் பயணிகளின் ஸ்மார்ட் ஃபோன்களில் சேமிக்கப்பட்டு பயணிக்கும் நாள் அன்று விமான நிலையத்தில் குறிப்பிட்ட நேரம் வரை மட்டுமே பயணிகளின் டிஜி யாத்ரா மூலம் அடையாளம் தேவைப்படும் போது மட்டும் இந்த தரவை பகிர்ந்துகொள்ள முடியும்.
வாரணாசி விமான நிலையத்தில் அதிக சதவீதப் பயணிகள் இந்த செயலியை பயன்படுத்துகின்றனர். அதற்கு அடுத்த படியாக விஜயவாடா விமான நிலையத்தில் டிஜி யாத்ரா செயலியை பயணிகள் பயன்படுத்தி வருகின்றனர்.
===========
AP/IR/RS/KRS
(Visitor Counter : 104
நிதி அமைச்சகம்
ரூ.3,05,984 கோடி மதிப்பில் சீர்திருத்தங்களின் அடிப்படையில் பயன்களுடன் இணைந்த புதுப்பிக்கப்பட்ட மின்சார விநியோகத் திட்டம்: நிதிநிலை அறிக்கையில் திருமதி நிர்மலா சீதாராமன் அறிவிப்பு
மின்சார விநியோக நிறுவனங்களின் மீது நம்பகத்தன்மையை ஏற்படுத்தும் வகையில் மத்திய நிதி மற்றும் கார்ப்பரேட் விவகாரங்கள் அமைச்சர் திருமதி நிர்மலா சீதாராமன் தமது 2021-22 நிதிநிலை அறிக்கையின் உரையில், சீர்திருத்தங்களின் அடிப்படையில் பயன்களுடன் இணைந்த புதுப்பிக்கப்பட்ட மின்சார விநியோகத் திட்டம் 5 ஆண்டுகளில் ரூ.3,05,984 கோடி மதிப்பில் செயல்படுத்தப்படும் என்று அறிவித்தார். இந்தத் திட்டத்தின் மூலம் உள்கட்டமைப்பை உருவாக்குவதற்கு மின்சார விநியோக நிறுவனங்களுக்கு நிதி உதவி வழங்கப்படும்.
விநியோக நிறுவனங்களின் ஏகாதிபத்தியம் குறித்து தமது உரையில் பேசிய திருமதி நிர்மலா சீதாராமன், ஒன்றுக்கும் மேற்பட்ட நிறுவனங்களிலிருந்து நுகர்வோர் பயன் பெறுவதற்கு மாற்று வழிகளுக்கான கட்டமைப்பு தயாரிக்கப்படும் என்று கூறினார்.
“கடந்த ஆறு வருடங்களில் மின்சாரத் துறையில் ஏராளமான சீர்திருத்தங்களும் சாதனைகளும் மேற்கொள்ளப்பட்டுள்ளன. 139 ஜிகா வாட் திறன் கொண்ட கட்டமைப்பை கூடுதலாக ஏற்படுத்தியுள்ளோம், மேலும் 2.8 கோடி வீடுகளுக்கு இணைப்புகள் வழங்கப்பட்டு, 1.41 லட்சம் சர்க்யூட் கிலோமீட்டர் தொலைவிலான விநியோக இணைப்புகள் அளிக்கப்பட்டுள்ளன,” என்று திருமதி நிர்மலா சீதாராமன் கூறினார்.
கடந்த 2020-ஆம் ஆண்டு நவம்பர் மாதம் பிரதமர் வெளியிட்ட அறிவிப்பை நிறைவேற்றும் வகையில் பசுமையான, நிலையான எதிர்காலத்திற்கு, 2021-22 ஆம் ஆண்டில் விரிவான தேசிய ஹைட்ரஜன் எரிசக்தி இயக்கம் அறிமுகப்படுத்தப்படும் என்றும் அவர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleseDetailm.aspx?PRID=1693898
(Visitor Counter : 195
அறிவியல் மற்றும் தொழில்நுட்பத்துறை
மன அழுத்த சிகிச்சையில் யோகா பயிற்சி: விஞ்ஞானிகள் கண்டுபிடிப்பு
அதீத மன அழுத்த நோய் உள்ள நோயாளிகளுக்கு, மன அழுத்தத்திற்கான சிகிச்சையுடன் யோகாவும் நல்ல பலனை அளிப்பதாக புதிய ஆராய்ச்சி ஒன்று தெரிவிக்கிறது.
பெங்களூரில் உள்ள மனநல மற்றும் மூளை நரம்பியல் தேசிய மையத்தின்  மனநோய் மருத்துவத்துறையின் பேராசிரியர் டாக்டர் முரளிதரன் கேசவன் தலைமையிலான குழுவினர், அதீத மன அழுத்த நோய் மற்றும் நரம்பு உயிரியல் சம்பந்தமான பிரச்சினைகளில் யோகா சிகிச்சை முறைகளின் பலன்களை மதிப்பீடு செய்துள்ளனர். அறிவியல் மற்றும் தொழில்நுட்பத் துறையின் யோகா மற்றும் தியானத்தின் அறிவியல் மற்றும் தொழில்நுட்ப  திட்டத்தின் ஆதரவுடன் மேற்கொள்ளப்பட்ட இந்த ஆராய்ச்சி, “தி கனடியன் ஜர்னல் ஆஃப் சைக்கியாட்ரி” என்ற சஞ்சிகையில் வெளியிடப்பட்டுள்ளது.
பிரச்சினையின் தொடக்கத்திலேயே யோகா சிகிச்சை அளிக்கப்படுவது சிறந்த பலன்களை அளிப்பதாகவும், லேசான மன அழுத்த பிரச்சினைகளுக்கு யோகாவை தனி சிகிச்சையாக அளிக்கலாம் என்றும் விஞ்ஞானிகள் கண்டறிந்துள்ளனர். மன அழுத்தப் பிரச்சினை உள்ள நோயாளிகள் விரைவில் குணமடைவதில் யோகாவின் பங்கு முக்கியமாகக் கருதப்படுவதால் நிம்ஹன்ஸ் மையத்தின் உள் மற்றும் புற நோயாளிகள் பிரிவில் சிகிச்சை பெறும் நோயாளிகள் முறையான யோகா பயிற்சியை மேற்கொள்ள பரிந்துரைக்கப்பட்டுள்ளது.
கூடுதல் விவரங்களுக்கு டாக்டர் முரளிதரன் கேசவனை  தொடர்பு கொள்ளலாம்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1728510
குடிநீர் மற்றும் சுகாதார அமைச்சகம்
தூய்மை இந்தியா இயக்கத்தின் கீழ் ஊரக துப்புரவு பணிகள் 85%-ஐ தாண்டியுள்ளது
உலகிலேயே மிகப்பெரும் அளவில் நடைமுறை மாற்ற திட்டமான தூய்மை இந்தியா இயக்கத்தின் கீழ் ஊரக துப்புரவு பணிகள் தற்போது 85 சதவீதமாக உயர்ந்துள்ளது. ஊரக சமூகங்களை திரட்டுவதன் மூலம் இந்தியாவின் ஊரகப் பகுதிகளில் 7.4 கோடி கழிப்பறைகள் கட்டப்பட்டுள்ளன. இதன் விளைவாக 3.8 லட்சத்திற்கும் அதிகமான கிராமங்களும், 391 மாவட்ட ங்களும், திறந்தவெளிக் கழிப்பிடங்கள் இல்லாதவை  என அறிவிக்கப்பட்டுள்ளன.
சுயேச்சையான சரிபார்ப்பு முகமை ஒன்று 6,000-க்கும் அதிகமான கிராமங்களில் 90ஆயிரம் வீடுகளில் அண்மையில் மேற்கொண்ட ஆய்வின் போது இந்திய ஊரக பகுதிகளில் கழிப்பறைகளின் பயன்பாடு 93.4%-ஆக இருப்பதைக் கண்டறிந்துள்ளது.
வெளித்தெரிதல்  மட்டும் என்பதற்கு பதிலாக விளைவுகளை  கணக்கிட நாட்டிலேயே முதலாவது துப்புரவு திட்டமாக தூய்மை இந்தியா இயக்கம் உள்ளது.
------
(Visitor Counter : 103
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
தப்பியோடிய பொருளாதார குற்றவாளிகள் மற்றும் சொத்துக்களினால் ஏற்படும் சவால்களை எதிர்கொள்ள வலுவான சர்வதேச ஒத்துழைப்பு தேவை: இந்தியா
சர்வதேச அதிகார வரம்புகளை கடக்கும் தப்பியோடிய பொருளாதார குற்றவாளிகள் மற்றும் சொத்துக்களினால் ஏற்படும் மற்றுமொரு தீவிர வளர்ந்து வரும் சவாலை உலகம் தற்போது எதிர்கொண்டு வருகிறது என்று இந்தியா கூறியுள்ளது.
ஊழலை எதிர்த்து போராடுவதில் உள்ள சவால்கள் மற்றும் நடவடிக்கைகள் குறித்த ஐக்கிய நாடுகள் பொது சபையின் சிறப்பு கூட்டத்தில் நேற்றிரவு பேசிய மத்திய அமைச்சர் டாக்டர் ஜிதேந்திர சிங், இத்தகைய குற்றங்களில் ஈடுபட்ட நபர்களை சொந்த நாட்டுக்கு திரும்ப அனுப்புதல் மற்றும் சொத்துக்கள் தொடர்பாக வலுவான மற்றும் ஒற்றுமை மிக்க சர்வதேச ஒத்துழைப்பு தேவை என்று கூறினார்.
குற்றம் சாட்டப்பட்ட நபர் வெளிநாடுகளில் தஞ்சமடைந்து பல்வேறு தேசங்களின் அதிகார வரம்புகளில் உள்ள சிக்கலான சட்ட அமைப்புகளில் ஒளிந்து கொண்டு, இதிலுள்ள சர்வதேச ஒத்துழைப்பின் பலவீனங்களை தங்களுக்கு சாதகமாக பயன்படுத்திக் கொள்வதாக அவர் தெரிவித்தார்.
ஐக்கிய நாடுகளின் அரசியல் பிரகடணத்தை சார்ந்து இந்த சவாலை சரியான பாதையில் எடுத்து சென்று, முயற்சிகளையும் நடவடிக்கைகளையும் தீவிரப்படுத்தி வரும் நாடுகளுக்கு இந்தியாவின் பாராட்டை அமைச்சர் தெரிவித்தார்.
ஊழலை இந்தியா சிறிதும் பொறுத்துக் கொள்ளாதென்று கூறிய டாக்டர் ஜிதேந்திர சிங், வெளிப்படைத்தன்மை மற்றும் மக்கள் சார்புத்தன்மைக்கு முக்கியத்துவம் அளித்து பிரதமர் வழங்கிய ‘குறைந்தபட்ச அரசு, அதிகபட்ச ஆளுகை’ எனும் செயல்முறையை குறிப்பிட்டார்.
குறிப்பாக தற்போதைய நெருக்கடி காலத்தில் ஊழலை கட்டுப்படுத்துவதற்கான உறுதி வேண்டும் என்று கூறிய டாக்டர் ஜிதேந்திர சிங், ஊழலுக்கு எதிரான கொள்கைகளை தீவிரமாக செயல்படுத்துவதில் இதர நாடுகள், சமூக அமைப்பு மற்றும் சர்வதேச அமைப்புகளுடன் இணைந்து பணியாற்ற இந்தியா தயாராக உள்ளது என்றும் தமது உரையை நிறைவு செய்யும் போது தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleseDetail.aspx?PRID=1724755
வணிகம் மற்றும் தொழில்துறை அமைச்சகம்
அடுத்த 7 ஆண்டுகளில் இந்தியப் பொருளாதாரம் 5 லட்சம் கோடி டாலரை எட்டும் - வர்த்தகம் மற்றும் தொழில்துறை அமைச்சர் திரு. சுரேஷ் பிரபு
அடுத்த 7 ஆண்டுகளில் இந்திய ஏற்றுமதி, 5 லட்சம் கோடி அமெரிக்க டாலர் என்ற அளவை எட்டுவதற்கு பல்வேறு நடவடிக்கைகளை மத்திய அரசு மேற்கொண்டுள்ளதாக மத்திய வர்த்தகம், தொழில்துறை மற்றும் சிவில் விமானப் போக்குவரத்துத் துறை அமைச்சர் திரு. சுரேஷ் பிரபு கூறியிருக்கிறார். சென்னையில் இந்திய ஏற்றுமதியாளர் கூட்டமைப்பு, வர்த்தக சங்கங்கள், வர்த்தக சபைகள் ஆகியவற்றின் உறுப்பினர்களிடையே அவர் உரையாற்றினார்.
இந்திய உற்பத்தித் துறை, சேவைத் துறை, விவசாயத் துறை ஆகியவை மிகச்சிறந்த வளர்ச்சியை அடைந்துள்ளதாகவும், இந்த நிலையை அடைவதற்கான ஏற்றுமதி ஆற்றலும் உள்ளது என்றும் அமைச்சர் குறிப்பிட்டார். அடுத்த 10 ஆண்டுகளில் சேவைத் துறை விற்பனைத் துறையைவிட, விரைவாக வளர்ச்சி பெறுவதற்கான பெரும் வாய்ப்பு இந்தியாவுக்கு உள்ளது என்று அவர் கூறினார். இந்தியப் பொருளாதாரத்தில் மூன்றில் இரண்டு பங்கு, சேவைத் துறையை அடிப்படையாகக் கொண்டதாக இருக்கும் என்று அவர் கூறினார்.
12 முன்னோடித் துறைகளில் ரூ.5,000 கோடி அளவுக்கு அரசு முதலீடு செய்ய உள்ளதாக அவர் தெரிவித்தார். இந்தியாவில் முதல்முறையாக சேவைகள் ஏற்றுமதி மேம்பாட்டுக் கவுன்சில் உருவாக்கப்பட்டுள்ளது என்ற தகவலையும் அவர் தெரிவித்தார்.
கடந்த ஆண்டில் 500 மில்லியன் டன்னாக இருந்த வேளாண்மை மற்றும் தோட்டக்கலை உற்பத்தி, 620 மில்லியன் டன்னை எட்டும் என்று அவர் கூறினார். முதல்முறையாக வேளாண் ஏற்றுமதிக் கொள்கை வகுக்கப்பட்டுள்ளது என்றும் அமைச்சர் தெரிவித்தார்.
மத்திய அரசு 10 ஏற்றுமதி இயக்கங்களைத் தொடங்க விரும்புகிறது என்று கூறிய அவர், உலகம் முழுவதும் முக்கிய சர்வதேச வர்த்தக மையங்களில் ஏற்றுமதி மேம்பாட்டு அலுவலகங்களைத் திறக்க விரும்புகிறது என்றும் தெரிவித்தார்.
ஏற்றுமதியில் தடைகளைத் தவிர்க்க, உலக வர்த்தக அமைப்புக்கு இணையாக ஏற்றுமதிக்கு ஊக்குவிப்புகள் இருக்கும் என்று ஏற்றுமதியாளர்களுக்கு அமைச்சர் உறுதியளித்தார்.
அண்மையில், வங்கியாளர்கள் கூட்டத்தைத் தாம் அழைத்திருந்ததைச் சுட்டிக்காட்டிய அமைச்சர், முன்னுரிமை கடன் துறையின்கீழ் ஏற்றுமதி துறையைக் கொண்டுவரவேண்டும் என்று அவர்களைக் கேட்டுக் கொண்டதாக குறிப்பிட்டார்.
அமைச்சருடனான கலந்துரையாடலில், தமிழ்நாடு, புதுச்சேரி ஜிஎஸ்டி மற்றும் மத்திய கலால் வரித் துறை முதன்மைத் தலைமை ஆணையர் திரு. சி.பி. ராவ், சென்னை சுங்கத்துறை ஆணையர் திரு. பிரகாஷ் குமார் பெஹேரா, சென்னை சுங்கத்துறை ஆணையர் திருமதி. பத்மஸ்ரீ, மண்டல வெளிநாட்டு வர்த்தகத்திற்கான தலைமை இயக்குநர் திரு. டி.கே. சேகர் ஆகியோர் கலந்து கொண்டனர்.
==============
(Visitor Counter : 87
ஆயுஷ்
மருத்துவத் தாவரங்களை பயிரிடும் போது, அதிக மகசூல் பெறுவதற்கான நல்ல வேளாண் முறைகளை பின்பற்ற விவசாயிகளுக்கு பயிற்சியை வழங்க அரசு நடவடிக்கைகளை மேற்கொண்டு வருகிறது
மருத்துவத் தாவரங்களை பயிரிடும் போது, அதிக மகசூல் பெறுவதற்கான நல்ல வேளாண் முறைகளை பின்பற்ற விவசாயிகளுக்கு பயிற்சியை வழங்க அரசு நடவடிக்கைகளை மேற்கொண்டு வருகிறது. ஆயுஷ் அமைச்சகத்தின் தேசிய மருத்துவ தாவர வாரியமானது மருத்துவத் தாவரங்கள் நிலையான மேலாண்மை, மேம்பாடு மற்றும் பாதுகாப்பு நடவடிக்கைகளுக்காக மத்திய துறைத் திட்டம் தொடங்கப்பட்டது. அதன் மூலம் கல்வி, தகவல், பரிமாற்றம் நடவடிக்கையின் மூலம் விழிப்புணர்வு நிகழ்ச்சிகள், துறை சார்ந்த பயணங்கள் திறன் மேம்பாட்டு நடடிவக்கைகளை மேற்கொள்ள நிதி ஆதாரங்கள் ஏற்படுத்தி கொடுக்கப்படும்.
தேசிய மருத்துவத் தாவர வாரியம் 126 திட்டங்களுக்கு நிதி உதவி செய்து, மருத்துவத் தாவர சாகுபடிக்குப் பல்வேறு வகையில் பயனளித்து வருகிறது. கடந்த 2017-18 முதல் 2021-2022 ஆண்டுக் காலகட்டத்தில் இந்தத் திட்டத்திற்கான பட்ஜெட் ரூ.3079.116 லட்சமாகும் என்று மத்திய ஆயுஷ் அமைச்சர் திரு சர்பானந்த சோனோவால் மாநிலங்களவையில் இன்று எழுத்துப்பூர்வமான பதிலளித்துள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணலாம்: https://pib.gov.in/PressReleasePage.aspx?PRID=1896966
பொருளாதார விவகாரங்களுக்கான மத்திய அமைச்சரவைக் குழு
அகமதாபாதில் உள்ள புதிய பசுமை விமான நிலையமான தோலேராவை மேம்படுத்த அமைச்சரவை ஒப்புதல்
பிரதமர் திரு.நரேந்திர மோடி தலைமையிலான, பொருளாதார விவகாரங்களுக்கான மத்திய அமைச்சரவைக் குழு, குஜராத் மாநிலத்தின் அகமதாபாதின் தோலேராவில் உள்ள பசுமை விமான நிலையத்தின், முதல்பகுதியை மேம்படுத்துவதற்கான முன்மொழிவுக்கு அனுமதி வழங்கியுள்ளது. இந்த பணிகள் 1,305 கோடி ரூபாய் மதிப்பீட்டில், 48 மாதங்களுக்குள் முடிக்கப்படும்.
இந்திய விமான நிலையம், குஜராத் அரசு மற்றும் தேசிய தொழில்துறை வழித்தட மேம்பாடு மற்றும் செயல்படுத்துதல் அறக்கட்டளை ஆகியவற்றின் கூட்டு நிறுவனமான, தோலேரா சர்வதேச விமான நிறுவனம் மூலம் இந்த திட்டம் செயல்படுத்தப்படவுள்ளது.
தோலேரா சிறப்பு முதலீட்டு மண்டலத்திலிருந்து, பயணிகள் மற்றும் சரக்குப் போக்குவரத்தை தோலேரா விமான நிலையத்துக்கு கிடைக்கவுள்ளது. இந்த சரக்கு மையம், தொழில்துறை வளர்ச்சிக்கு முக்கிய பங்காற்றும் ஒரு சரக்கு மையமாக மாறும் என்று எதிர்பார்க்கப்படுகிறது. இது அருகிலுள்ள பிராந்தியங்களுக்கும் விமானங்களை இயக்கும் என்றும், அகமதாபாதின் இரண்டாவது விமான நிலையமாக செயல்படும்.
தோலேராவில் உள்ள பசுமை விமான நிலையம், அகமதாபாத் விமான நிலையத்திலிருந்து 80 கிலோ மீட்டர் தொலைவில் அமைந்துள்ளது. 2025-26-ம் ஆண்டிலிருந்து இந்த விமான நிலையம் சேவையை தொடங்கும் என்று தெரிவிக்கப்பட்டுள்ளது. விமான சேவை தொடங்கும்போது, பயணிகளின் எண்ணிக்கை ஆண்டுக்கு 3 லட்சமாக இருக்கும் என்றும், இந்த எண்ணிக்கை 20 ஆண்டுகளில் 23 லட்சமாக உயரும் என்றும் எதிர்பார்க்கப்படுகிறது. 2025-26-ம் ஆண்டில் சரக்குப் போக்குவரத்து 20 டன்னாக இருக்கும் என்றும், 20 ஆண்டுகளில் இந்த எண்ணிக்கை 2 லட்சத்து 73 ஆயிரமாக அதிகரிக்கும் என்றும் கணிக்கப்பட்டுள்ளது.
பிரதமர் அலுவலகம்
ஆப்கானிஸ்தானில் நிகழ்ந்த நிலநடுக்கத்தில் உயிரிழந்தவர்களுக்கு பிரதமர் இரங்கல் தெரிவித்துள்ளார்
ஆப்கானிஸ்தானில் நிகழ்ந்த நிலநடுக்கத்தில் உயிரிழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“ஆப்கானிஸ்தானில் இன்று நிகழ்ந்த பயங்கர நிலநடுக்கம் பற்றிய செய்தி மிகுந்த வருத்தத்தை அளிக்கிறது. விலைமதிப்பற்ற உயிர் இழப்பிற்கு எனது ஆழ்ந்த இரங்கல்.
இந்த கடினமான தருணங்களில் ஆப்கானிஸ்தான் மக்களுக்கு இந்தியா துணை நிற்கும். முடிந்த அளவு அனைத்து பேரிடர் நிவாரண பொருட்களையும் விரைவில் வழங்க இந்தியா தயாராக உள்ளது” என்று கூறியுள்ளார்.
பிரதமர் அலுவலகம்
திருவள்ளுவர் தினத்தையொட்டி திருவள்ளுவருக்கு பிரதமர் புகழாரம் சூட்டியுள்ளார்
திருவள்ளுவர் தினத்தையொட்டி திருவள்ளுவருக்கு புகழாரம் சூட்டியுள்ள பிரதமர் திரு நரேந்திர மோடி, அவரது உன்னதமான சிந்தனைகளை நினைவுகூர்ந்துள்ளார். இளைஞர்கள் திருக்குறளை படிக்க வேண்டும் என்றும் பிரதமர் வலியுறுத்தியுள்ளார்.
ட்விட்டர் செய்தியில் பிரதமர் கூறியிருப்பதாவது;
“திருவள்ளுவர் தினத்தில், அறிவில் சிறந்த திருவள்ளுவருக்கு மரியாதை செலுத்துகிறேன், அவரது உன்னதமான சிந்தனைகளை நினைவு கூர்கிறேன். பன்முகத்தன்மை கொண்ட அவரது கருத்துக்கள், அனைத்து தரப்பு மக்களுக்கும் பெரும் ஊக்கம் அளிக்கின்றன. இளைஞர்கள் அவசியம் திருக்குறளை படிக்க வேண்டுமென வலியுறுத்துகிறேன்.”
சட்டம் மற்றும் நீதித்துறை அமைச்சகம்
வருமான வரி டிரிபியூனல் முதன் முறையாக காணொலிக் காட்சி மூலம் விசாரணை
வருமான வரித் துறை மேல்முறையீட்டு டிரிபியூனல் டிவிஷன் பெஞ்ச் காணொலிக் காட்சி மூலம் முதன்முறையாக அவசர மனு ஒன்றை விசாரித்து பைசல் செய்துள்ளது. டிரிபியூனலின் தலைவர் நீதிபதி பி.பி. பட் தலைமையில் இந்த விசாரணை நடைபெற்றது. இந்த டிரிபியூனலின் 79 ஆண்டு கால வரலாற்றில், காணொலிக் காட்சி மூலம் விசாரணை நடந்திருப்பது இதுவே முதல்முறை. கோவிட்-19 தொற்று பொதுமுடக்க நிலை அமல் காரணமாக டிரிபியூனல் மூடப்பட்டிருப்பதால், டிரிபியூனலின் மும்பை அமர்வில், அதன் தலைவர் நீதிபதி பட், துணைத் தலைவர் திரு. பிரமோத் குமார் என இரண்டு உறுப்பினர்கள் இந்த விசாரணையை தங்கள் வீட்டு அலுவலகங்களில் இருந்து விசாரித்து பைசல் செய்தனர்.
வருமான வரி மதிப்பீட்டுக்கு உள்ளாகும் நபர்கள் அல்லது வருவாய்த் துறை சார்பில், தேவையான காலக்கட்டங்களில் அவசர விஷயங்கள் குறித்து தாக்கல் செய்யப்படும் மனுக்களை காணொலிக் காட்சி மூலம் விசாரிக்க, 27 இடங்களில் உள்ள வருமான வரித் துறை மேல்முறையீட்டு டிரிபியூனல் டிவிஷன் பெஞ்ச் அமர்வுகளில் இந்த வசதி செய்யப்பட்டுள்ளது.
இளைஞர் நலன் மற்றும் விளையாட்டு அமைச்சகம்
இளைஞர் விவகாரங்கள் மற்றும் விளையாட்டுத்துறை அமைச்சகம்
இந்தியாவில் உள்ள கிரேட்டர் நொய்டாவில் முதன்முறையாக நடத்தப்படும் ஆசிய இளைஞர் மற்றும் இளையோர் பளுதூக்குதல் போட்டிகளை மத்திய விளையாட்டுத் துறை அமைச்சர் அனுராக் சிங் தாக்கூர் தொடங்கி வைத்தார்
இந்தியாவின் கிரேட்டர் நொய்டாவில் உள்ள கௌதம புத்தர் பல்கலைக்கழகத்தில் முதல் முறையாக நடைபெறும் ஆசிய இளைஞர் மற்றும் இளையோர் பளுதூக்குதல் போட்டிகள் 2023-ஐ மத்திய இளைஞர் நலன் மற்றும் விளையாட்டு துறை அமைச்சர் திரு. அனுராக் சிங் தாக்கூர் ஜூலை 27 அன்று தொடங்கி வைத்தார்.
இந்த சர்வதேச போட்டியில் 30-க்கும் மேற்பட்ட இந்திய பளுதூக்குதல் வீரர்கள் பங்கேற்கின்றனர். இதில், கடந்த மாதத்தில் மட்டும் தங்களின் சிறந்த செயல்திறனின் மூலம், காமன்வெல்த் பளுதூக்குதல் போட்டியில் மொத்தம் 61 பதக்கங்களை இந்தியாவுக்கு வென்று கொடுத்த பல கேலோ இந்தியா தடகள வீரர்கள் பங்கேற்கின்றனர்.
இந்த நிகழ்ச்சி குறித்து பேசிய திரு. தாக்கூர் "ஆசிய பிராந்தியத்தைச் சேர்ந்த 15-க்கும் மேற்பட்ட நாடுகள், 200 விளையாட்டு வீரர்கள் மற்றும் 50-க்கும் மேற்பட்ட தொழில்நுட்ப ஊழியர்கள் மற்றும் பயிற்சியாளர்கள் பங்கேற்கும் இந்த சிறப்புமிக்க போட்டியை இந்தியா நடத்துவதில் மிகவும் மகிழ்ச்சி அடைகிறேன். இது போன்ற போட்டிகள் எதிர்கால விளையாட்டு வெற்றிகளுக்கு அடித்தளமாக அமைகின்றன. இப்போட்டியில் பங்கேற்கும் அனைத்து விளையாட்டு வீரர்களுக்கும் எனது வாழ்த்துக்களை தெரிவித்துக் கொள்கிறேன்.
இந்திய பளுதூக்குதல் சம்மேளனத்தைப் பாராட்டிய திரு. தாக்கூர், "இந்த குறுகிய காலத்திற்குள் இந்தளவு பெரிய போட்டியை நடத்துவது எளிதல்ல என்பதை அறிவேன். ஆனால் மனம் இருந்தால் மார்க்கம் உண்டு என்பதை சஹ்தேவ் யாதவ் தலைமையிலான பளுதூக்குதல் கூட்டமைப்பு நிரூபித்துள்ளது" என்றார்.
இளம் வீரர்களை அதிக வலிமையுடன் போட்டியிட ஊக்குவிக்கும் கர்ணம் மல்லேஸ்வரி, மீராபாய் சானு போன்ற பல்வேறு புகழ்பெற்ற இந்திய பளுதூக்குதல் வீரர்களின் சாதனைகள் குறித்தும் அமைச்சர் பேசினார். கடந்த காலங்களில் பல கேலோ இந்தியா விளையாட்டுப் பதக்கங்கள் மற்றும் உயர் மட்டத்தில் பிற பதக்கங்களை வென்ற மார்ட்டினா தேவி, ஹர்ஷதா கருட் மற்றும் தனுஷ் லோகநாதன் போன்ற புதிய விளையாட்டு வீரர்களுக்கு அவர் வாழ்த்து தெரிவித்தார்.
ஆசிய இளைஞர் மற்றும் இளையோர் பளுதூக்குதல் சாம்பியன்ஷிப் போட்டிகள் ஜூலை 28-ம் தேதி தொடங்கி ஆகஸ்ட் 5-ம் தேதி முடிவடைகிறது.
புதிய மற்றும் புதுப்பிக்கத்தக்க எரிசக்தி அமைச்சகம்
ஜி20 3வது எரிசக்தி மாற்ற பணிக்குழு கூட்டத்திற்கிடையே, 'புதிய மற்றும் வளர்ந்து வரும் எரிசக்தி தொழில்நுட்பங்களுக்கான குறைந்த செலவு நிதி' நிகழ்வுக்குப் புதிய மற்றும் புதுப்பிக்கவல்ல எரிசக்தி அமைச்சகம் ஏற்பாடு செய்துள்ளது
ஜி20 3வது எரிசக்தி மாற்ற பணிக்குழு கூட்டத்திற்கிடையே, 'புதிய மற்றும் வளர்ந்து வரும் எரிசக்தி தொழில்நுட்பங்களுக்கான குறைந்த செலவு நிதி' நிகழ்வுக்கு புதிய மற்றும் புதுப்பிக்கவல்ல எரிசக்தி அமைச்சகம் நாளை  ஏற்பாடு செய்துள்ளது.
இந்தியாவின் மகாராஷ்டிராவில் உள்ள மும்பையில், ஜியோ உலக மாநாட்டு மையத்தில், இந்திய புதுப்பிக்கத்தக்க எரிசக்தி மேம்பாட்டு நிறுவனத்துடன், அறிவுப் பங்காளியான சர்வதேச புதுப்பிக்கத்தக்க எரிசக்தி நிறுவனம் இணைந்து இந்த நிகழ்வு நடத்தப்படுகிறது.
இந்த நிகழ்வில் கொள்கை வகுப்போர், தொழில்நுட்ப மேம்பாட்டாளர்கள், சர்வதேச மற்றும் உள்நாட்டு நிதி நிறுவனங்கள், மேம்பாட்டு வங்கிகள், தொழில்துறையினர், கல்வியாளர்கள் மற்றும் பிற முக்கிய பங்குதாரர்களின் தீவிர பங்கேற்பு இருக்கும் என எதிர்பார்க்கப்படுகிறது. ஹைட்ரஜன், கடல் காற்று, எரிசக்தி சேமிப்பு மற்றும் கார்பன் பிடிப்பு பயன்பாடு மற்றும் சேமிப்பு ஆகிய வளர்ந்து வரும் முக்கியமான தொழில்நுட்பங்களின் எதிர்காலப் பாதையின் அடிப்படையில் எரிசக்தி மாற்றத்திற்கான குறைந்த செலவு நிதியுதவியின் மதிப்பீட்டில் அமர்வுகள் கவனம் செலுத்தும்.
ஜி 20 இந்தியா தலைமைத்துவத்தின் கீழ் புதிய மற்றும் புதுப்பிக்கவல்ல எரிசக்தி அமைச்சகத்துடன் இணைந்து சர்வதேச புதுப்பிக்கவல்ல எரிசக்திமுகமை தயாரித்த "எரிசக்தி மாற்றத்திற்கான குறைந்த செலவு நிதி" அறிக்கையும் ஜி20 எரிசக்தி மாற்ற பணிக்குழு கூட்டத்திற்கிடையே வெளியிடப்படும். G20 நாடுகளிலும் அதற்கு அப்பாலும் குறைந்த செலவில் மூலதனம் கிடைப்பதை அதிகரிக்க இந்த அறிக்கை ஒரு விரிவான தகவல் தொகுப்பை வழங்குகிறது.
சிறப்பு சேவைகள் மற்றும் கட்டுரைகள்
ரூபாய் 34.11 இலட்சம் மதிப்புள்ள தங்கம், சிகரெட்டுகள், ஆளில்லா குட்டி விமானம் ஆகியவை சென்னை விமான நிலையத்தில் பறிமுதல்
ஃபிளை துபாய் எஃப் இசட் 8517 விமானம் மூலம் துபாயில் இருந்து சென்னை வந்திறங்கிய திருச்சியைச் சேர்ந்த அப்துல் சலீம், 61, மற்றும் ஒட்டன்சத்திரத்தைச் சேர்ந்த காதர் மீரான், 45, ஆகியோர் விமானம் மூலம் தங்கம் கடத்தி வருவதாகக் கிடைத்த உளவுத் தகவலின் அடிப்படையில் விமான நிலைய சுங்க அதிகாரிகளால் வெளியே செல்லும் வழியில் சந்தேகத்தின் அடிப்படையில் இவர்கள் இருவரும் தடுத்து நிறுத்தப்பட்டனர். இவர்களை சோதனையிட்ட போது, 152 கிராம் எடையுள்ள ரூபாய் 7.7 இலட்சம் மதிப்புள்ள இரண்டு தங்கச் சங்கிலிகள் கைப்பற்றப்பட்டன. அவர்கள் கொண்டு வந்த பையை சோதனையிட்ட போது, 235 கிராம் எடையுள்ள ரூபாய் 12 இலட்சம் மதிப்புள்ள தங்கத்தை மறைத்து வைத்து எடுத்து வந்தது கண்டறியப்பட்டது.
மற்றொரு சம்பவத்தில், ஏர் இந்தியா விமானம் மூலம் துபாயில் இருந்து சென்னை வந்திறங்கிய சென்னையைச் சேர்ந்த ஜலாலுல்லா, 46, விமான நிலைய சுங்க அதிகாரிகளால் வெளியே செல்லும் வழியில் சந்தேகத்தின் அடிப்படையில் தடுத்து நிறுத்தப்பட்டார். அவரை சோதனையிட்ட போது, 280 கிராம் எடையுள்ள ரூபாய் 14 இலட்சம் மதிப்புள்ள ஐந்து தங்கத் துண்டுகள் கைப்பற்றப்பட்டன. அவர் கொண்டு வந்த பையை சோதனையிட்ட போது, ரூபாய் 1.30 இலட்சம் மதிப்புடைய 50 சிகரெட் பெட்டிகள் மற்றும் ஒரு குட்டி விமானம் ஆகியவை சுங்கச் சட்டத்தின் கீழ் பறிமுதல் செய்யப்பட்டன.
ரூபாய் 34.11 இலட்சம் மதிப்புள்ள 667 கிராம் தங்கம், ரூபாய் 1.30 இலட்சம் மதிப்புடைய சிகரெட்டுகள் மற்றும் ஆளில்லா குட்டி விமானம் என மொத்தம் ரூபாய் 35.41 இலட்சம் மதிப்புடைய பொருள்கள் சுங்கச் சட்டத்தின் கீழ் பறிமுதல் செய்யப்பட்டன.
இது குறித்து மேற்கொண்டு விசாரணை நடந்து வருகிறது என்று செய்திக் குறிப்பு ஒன்றில் சென்னை சர்வதேச விமான நிலைய சுங்க ஆணையர் தெரிவித்துள்ளார்.
குடியரசுத் துணைத் தலைவர் செயலகம்
குடியரசு துணைத்தலைவர் மே 14-ம் தேதி ராஜஸ்தான் பயணம்
குடியரசு துணைத்தலைவர் திரு ஜக்தீப் தன்கர் வரும் 14-ந் தேதி ராஜஸ்தானுக்கு பயணம் மேற்கொள்கிறார்.
அங்குள்ள பிரம்மா மற்றும் சிவன் ஆலயங்களில் வழிபாடு நடத்துகிறார். இதைத் தொடர்ந்து வீர் தேஜாஜியின் பிறப்பிடமான நாகௌர், கர்னாலுக்குச் செல்வார்.
பின்னர் மீர்டா நகரில் முன்னாள் மத்திய அமைச்சர் மறைந்த திரு நாதுராம் மிர்தாவின் சிலையைக் குடியரசு துணைத்தலைவர் திறந்து வைக்கிறார்.
சுதந்திரப் போராட்ட வீரரும், விவசாய சமூகத்தினரின் மனம் கவர்ந்த தலைவருமான நாதுராம் மிர்தா கடந்த 1979-80 மற்றும் கடந்த 1989-90-களில் 6 முறை மக்களவை உறுப்பினராக பதவி வகித்துள்ளார். தேசிய வேளாண் பொருட்களின் விலை நிர்ணய ஆணையத்தின் தலைவராக இருந்த மிர்தா, நான்கு முறை ராஜஸ்தான் சட்டப்பேரவை உறுப்பினராக தேர்வு செய்யப்பட்டதுடன், மாநில அமைச்சராகவும் பணியாற்றியவர் ஆவார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மருந்துகளை விட இயற்கையான எதிர்ப்பு சக்தி அதிகரிக்கும் பொருட்கள் அதிக பயனளிக்கின்றன: மத்திய அமைச்சர் டாக்டர் ஜிதேந்திர சிங்
மருந்துகளை விட இயற்கையான எதிர்ப்பு சக்தி அதிகரிக்கும் பொருட்கள் அதிக பயனளிக்கின்றன என்று முன்னாள் நீரிழிவு மற்றும் மருத்துவ பேராசிரியரும், இந்திய நீரிழிவு ஆய்வுக்கான ஆராய்ச்சி சங்கத்தின் வாழ்நாள் புரவலருமான மத்திய அமைச்சர் டாக்டர் ஜிதேந்திர சிங் இன்று கூறினார்.
உலக உணவு பாதுகாப்பு தினம் 2021-ஐ முன்னிட்டு பிஎச்டி வர்த்தக & தொழில் அமைப்பு ஏற்பாடு செய்த ‘ஆரோக்கியமான நாளைக்காக இன்றைய பாதுகாப்பான உணவு’ எனும் கருத்தரங்கில் தலைமை விருந்தினராக பங்கேற்று சிறப்புரை ஆற்றிய அவர் இவ்வாறு தெரிவித்தார்.
கடந்த இருபது வருடங்களாக பல்வேறு முன்னணி மருத்துவ சஞ்சிகைகளில் வெளியான பல ஆய்வுகளை பற்றி குறிப்பிட்ட அமைச்சர், ஆங்கில மருத்துவ முறையில் வைட்டமின் மற்றும் நோய் எதிர்ப்பு சக்தியை அதிகரிக்கும் மருந்துகள் பரிந்துரைக்கப்பட்டாலும், வைட்டமின்களுக்கான இயற்கை ஆதாரங்கள் மற்றும் இயற்கை ஆக்சிஜனேற்றிகள் அதிக நம்பகத்தன்மையுடனும், செயல்திறனுடனும் விளங்கக்கூடும் என தெரிவித்தார்.
நோய்களை, குறிப்பாக தொற்று நோய்களை, நோய் எதிர்ப்பு சக்தி முறைகளின் மூலம் எதிர்கொள்வது இந்திய மருத்துவ மேலாண்மையின் முக்கிய அம்சமாக விளங்கி வருகிறது என்று அவர் கூறினார்.
இன்றைய கொவிட்-19 காலகட்டத்தில், ஊட்டச்சத்து, உணவில் உள்ள பொருட்கள் மற்றும் நோய் எதிர்ப்பு சக்தியின் மீதான அவற்றின் தக்கம் குறித்து அனைவரும் அறிந்து கொள்வது அவசியம் என்று அவர் கூறினார்.
கருத்தரங்கில் உரையாற்றிய அர்ஜெண்டினா தூதர் திரு ஜாவியெர் கொப்பி, உணவு பாதுகாப்பு உள்ளிட்ட அனைத்து விஷயங்களிலும் அவரது நாடு இந்தியாவுக்குக் முழு ஒத்துழைப்பு அளிப்பதாக தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1725084
------
(Visitor Counter : 170
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
பட்ஜெட்டுக்கு பிந்தைய அறிவிப்புகள் குறித்த ‘குடிமக்களில் ஒருவரைக் கூட பின்தங்க விடாமல் இருப்பது’ எனும் கருத்தரங்கில் பிரதமர் உரை
2022-23 மத்திய பட்ஜெட்டில் அறிவிக்கப்பட்ட முன்முயற்சிகளை திறம்பட செயல்படுத்துவதற்கான வழிகளைப் பற்றி விவாதிப்பதற்காக, ‘குடிமக்களில் ஒருவரைக் கூட பின்தங்க விடாமல் இருப்பது’ என்ற கருப்பொருளில், மத்திய பட்ஜெட் 2022-க்கு பிந்தைய வலையரங்கில் பிரதமர் திரு. நரேந்திர மோடி இன்று உரையாற்றினார். இந்தத் தொடரின் இரண்டாவது வலையரங்கு இதுவாகும். தொடர்புடைய மத்திய அமைச்சர்கள், மாநில அரசுகளின் பிரதிநிதிகள் மற்றும் பிற பங்குதாரர்கள் நிகழ்ச்சியில் கலந்து கொண்டனர்.
‘அனைவருடன், அனைவரின் நலனுக்காக, அனைவரின் நம்பிக்கை மற்றும் அனைவரின் முயற்சியுடன்’ எனக் கூறி தமது உரையை தொடங்கிய பிரதமர், இந்த தாரகமந்திரம் அரசின் அனைத்து கொள்கைகளுக்கும் உத்வேகமாக உள்ளது என்று கூறினார்.
விடுதலையின் அமிர்த காலத்திற்கான எங்கள் உறுதிமொழிகள் அனைவரின் முயற்சியால் மட்டுமே நனவாகும். மேலும், ஒவ்வொரு தனிமனிதரும், பிரிவினரும், பிராந்தியமும் வளர்ச்சியின் முழுப் பயனைப் பெறும்போதுதான் அந்த முயற்சியை அனைவராலும் செய்ய முடியும் என்று பிரதமர் கூறினார்.
நாடு முழுவதும் உள்ள ஆறு நகரங்களில், மலிவு விலையில் வீடுகளை மேம்படுத்துவதற்கான புதிய தொழில்நுட்பங்களைப் பயன்படுத்தி, பிரதமரின் வீட்டுவசதி  திட்டத்தின் கீழ் கலங்கரை விளக்க திட்டங்களை நிர்மாணிப்பது குறித்தும் பிரதமர் பேசினார். நாட்டின் நகர்ப்புற மற்றும் கிராமப்புறங்களில் உள்ள மற்ற மலிவு விலை வீட்டுவசதி திட்டங்களிலும் இதுபோன்ற கட்டுமானத் தொழில்நுட்பங்கள் பயன்படுத்தப்படுவதை ஊக்குவிக்க வேண்டும் என்றும் அவர் வலியுறுத்தினார்.
பிரதமரின் தொடக்க உரைக்குப் பிறகு, பட்ஜெட் அமலாக்க செயல்திட்டங்களை வகுப்பது, உத்திகளை உருவாக்குவது குறித்து நிபுணர்களுடன் கலந்துரையாடுவதற்காக பல்வேறு அமர்வுகள் வரிசையாக நடைபெற்றன. மூத்த அதிகாரிகள், நிபுணர்கள் மற்றும் தொழில் துறையினர் இவற்றில் கலந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1800536